คาดยอดขายรถดีขึ้น ช่วยหนุนเบี้ยปีนี้โต
ประกันภัยคาดปีนี้ลูกค้าเริ่มเปลี่ยนรถ โครงการครบ 5 ปีรถคันแรก ช่วยหนุนเบี้ยโต
15 ม.ค. 2559

ประกันภัยคาดปีนี้ลูกค้าเริ่มเปลี่ยนรถ โครงการครบ 5 ปีรถคันแรก ช่วยหนุนเบี้ยโต
นายอานนท์ วังวสุ นายกสมาคมประกันวินาศภัยไทย เปิดเผยว่า ปีนี้คาดว่าตลาดประกันภัยรถยนต์จะได้รับผลดี หลังจากโครงการรถคันแรกจะครบกำหนด 5 ปี ในปีนี้ ทำให้ผู้ที่ซื้อรถคันแรกมีสิทธิขายรถเก่าทิ้งและซื้อรถใหม่ได้
“ปีนี้คาดว่าเบี้ยรถยนต์จะกลับมาฟื้นตัวได้ หลังจากปีที่ผ่านมาติดลบไป 15% หรือไม่ถ้าปีนี้เบี้ยรถยนต์ไม่เพิ่มเลย เติบโตเท่ากับ 0% ก็เท่ากับว่าเบี้ยยังเพิ่มขึ้นมาได้อีก 15%” นายอานนท์ กล่าว
อย่างไรก็ตาม ในส่วนค่าเบี้ยประกันรถจะขึ้นหรือไม่นั้น ขึ้นอยู่กับการบริหารงานของแต่ละบริษัท โดยเฉพาะต้นทุนบริหาร ซึ่งที่ผ่านมาต้นทุนจะเพิ่มขึ้นปีละ 7-10%
นายอานนท์ กล่าวว่า ปัจจุบันนี้รถยุโรปเริ่มมีอัตราความเสียหายต่อเบี้ยประกันภัยสูงขึ้นมาถึงระดับ 70% จากเดิมเฉลี่ยอยู่ที่ 40-50% เท่านั้น โดยเฉพาะรถยุโรปขนาดเล็กที่จับกลุ่มวัยรุ่นหรือวัยเริ่มทำงาน ที่ยังขาดประสบการณ์ในการขับ แต่เวลาเกิดเหตุแม้ความถี่จะต่ำ อัตราความเสียหายจะสูง ดังนั้นการรับประกันลูกค้ากลุ่มนี้จึงต้องพิจารณาให้รอบคอบ